google/wiki40b huggingface dataset:
Milk (elv)

Milk River er ei elv i delstaten Montana i USA og provinsen Alberta i Canada. Den er ei sideelv til Missouri, og er 1 173 km lang. Elvas nedslagsfelt er på 61 642 km², hvorav 21 442 km² i Canada og 40 199 km² i Montana.
Elva har utspring i Glacier County i det nordvestlige Montana. Elva renner derfra inn i den sørlige delen av Alberta, hvor den passerer byen Milk River og Writing-on-Stone Provincial Park. Den snur deretter mot sørøst og renner igjen inn i Montana, hvor den munner ut i Missouri 20 km nedstrøms fra Fort Peck-demningen.
Milk er den nordligste av Missouris større sideelver, og representerer dermed den nordligste utstrekningen av Mississippis nedslagsfelt.
Navnet Milk River kom fra kaptein Meriwether Lewis, i Lewis og Clarks ekspedisjon, som beskrev elva slik i sin dagbok: «vannet i denne elva har en besynderlig hvithet, omtrent som fargen av en kopp te blandet med en spiseskje melk. Ut fra fargen av vannet kalte vi den Milk River.»
Fargen på vannet kommer av steinmel som er oppløst i vannet. Disse finmalte sedimentene skyldes breerosjon ved Milk Rivers kilder.
Brevandring

Farer med brevandring

Det er mange som liker å ferdes på isbreer, men breene har mange hemmeligheter. Stort sett er det sprekkene i isbreene som er farlige – hvertfall når de ikke sees på breoverflaten. Årsaker til dette kan være at snøen dekker til slike sprekker slik at man ikke ser dem. Går man på brevandring, bør en gå i tau og ofte trenger en stegjern eller brodder for ikke å skli. Til forskjell fra sikring ved klatring bruker en vanligvis «bevegelig sikring» ved brevandring. Det innebærer at flere går sammen og med stramt tau mellom seg. Dersom en faller gjennom en snøbro eller snubler utfor, så skal vekten av de øvrige stanse fallet. Ved vanskeligere passasjer kan det være nødvendig med forankringer som ved klatring, men da med snøanker eller isskruer.
Når ishastigheten forandrer seg, oppstår et brefall der underlaget blir brattere, og bresprekker er vanlige i brefall. Et brefall kan sammenlignes med en frosset foss, og er ofte rundt 30 – 40 meter dype, og nederst lukker sprekkene seg. 
Voksende isbreer får ofte en bratt front, og bevegelser i isen kan føre til at store isblokker raser ned. Breelvene er også en trussel for brevandrere. Smeltevannet i breelvene kan demme seg opp og plutselig briste, og da kommer det uventede flommer i breelven.
Statens pris for byggkvalitet

Statens pris for byggkvalitet er Kommunal- og moderniseringsdepartementets pris for fremragende byggkvalitet. Prisen deles ut for første gang i 2018. Prisen er en videreføring av Statens byggeskikkpris (1983-2016). 
Statens pris for byggkvalitet er en hederspris som skal løfte fram nye forbildebygg som bidrar til å heve, fornye og utvikle byggkvalitet lokalt og nasjonalt. Kandidater til prisen skal ha fremragende byggkvaliteter og være et resultat av gode og innovative byggeprosesser. 
Byggkvalitet er kvaliteter som bygninger har i seg selv og i samspill med omgivelsene. Kvalitetene er knyttet til miljø, klima,  tilgjengelighet og byggeskikk. Samlet skal kvalitetene bidra til gode og bærekraftige bygg for brukerne og samfunnet. 
Statens pris for byggkvalitet har åpen forslagsrett. Alle kan foreslå kandidater til prisen, og det er mulig å foreslå egne bygg. Kandidatene til prisen bedømmes av en fagjury som er oppnevnt av Kommunal- og moderniseringsdepartementet. Juryen gir en skriftlig redegjørelse for valget av vinner. 
Det er Direktoratet for byggkvalitet som er sekretariat for prisen.
Slaget ved Santa Cruz de Tenerife i 1706

Slaget ved Santa Cruz de Tenerife var et mindre slag under den spanske arvefølgekrigen der en engelsk flåte på 13 skip kommandert av admiral John Jennings gjorde et mislykket forsøk på å erobre byen Santa Cruz de Tenerife. Jennings var tidligere ansvarlig for de engelske triumfene på Den iberiske halvøyen og gjorde det samme på Kanariøyene for Karl II av England, men tilbudene deres ble avvist.

Slaget

I 1706, under den spanske arvefølgekrigen, hadde Filip V mistet Gibraltar til en engelsk-nederlandsk flåte kommandert av George Rooke, de spanske gallionene i havnen i Vigo hadde blitt brent eller kapret, og den allierte arméen var på vei inn i Castilla etter å ha vunnet over Aragón, Catalonia og Valencia. I denne situasjonen seilte admiral John Jennings inn i Santa Cruz-bukten med 12 linjeskip og flere mindre krigsskip for å erobre byen eller få den til å overgi seg til England. De engelske skipene ble utsatt for tung kanonild fra gjemte kystartilleri, som påførte skipene store skader.
Etter at et første forsøk på å gå i land ble drevet bort av det spanske artilleriet i San Cristóbal-borgen, sendte Jennings et sendebud til myndighetene i Santa Cruz og bad om unnskyldning for angrepet og sa det var en feil. I tillegg ba sendebudet myndighetene på øya om å gå inn på den østerrikske siden med trussel om å ta byen med makt. Borgermester José de Ayala y Rojas, som ledet forsvaret av Santa Cruz i guvernør Agustín de Robles' fravær avslo, og bekreftet troskapen til kong Filip Vs øyer. «Om Filip, vår konge, hadde mistet alt på halvøya, ville disse øyene fremdeles være trofaste mot ham..» sa han. Etter dette trakk den engelske flåten seg tilbake.

Ettervirkning

Selv om den britiske flåten raskt trakk seg bort om natten, patruljerte spanske armerte militssoldater Santa Cruz, og få måneder i Leene Palmet. Denne seieren over engelskmennene ble lagt til byvåpenet til Santa Cruz de Tenerife, et nytt løvehode,. De britiske gikk til nytt angrep på Kanariøyene i 1743 og i 1797.
Nadia (distrikt)

Demografi

Ved folketellingen i 2011 var det 5 168 488 innbyggere i distriktet, mot 4 604 827 i 2001. Den urbane befolkningen utgjør 27,81 % av befolkningen.
Barn i alderen 0 til 6 år utgjorde 9,79 % i 2011 mot 13,17 % i 2001. Antallet jenter i den alderen per tusen gutter er 955 i 2011 mot 972 i 2001.
Compsopyris

Utseende

En middelsstor, avlang, rød og svart trebukk. Hodet, pronotum og mesteparten av undersiden av thorax er rødoransje, antennenes ytre ledd gulaktige, kroppen forøvrig blålig svart. Antennene er nokså kraftige, litt kortere enn kroppen, de innerste, mørke leddene med en frynse av mørke hår på innersiden. Pronotum er avrundet trapesformet, dekkvingene betydelig utvidete bakover. Beina er mørke, middels lange, lårene klubbeformede.

Levevis

Larvene lever i død ved, mest av løvtrær.

Utbredelse

Arten er bare kjent fra Fransk Guyana.
Indonesia Open 2004 (badminton)

Indonesia Open 2004 i badminton ble avholdt i Jakarta, fra 13. desember til 19. desember 2004. Det var en femstjerners turnering og prispengene var på US$ 250 000.
His Master's Choice

His Masters Choice er et samlealbum av The Fabulous Poodles, utgitt på Sequel i 1995.
Berendtimiridae

Utseende

En ganske liten (ca. 2,5 millimeter), avlang, mørk bille. Antennene er 11-leddete, tynne og nesten så lange som kroppen. Hodet er mye bredere enn langt, kjevene ikke påfallende forstørrede, fasettøynene ganske store og utstående. Pronotum er rundet med markerte bakhjørner, bredere foran enn bak. Dekkvingene er jevnbrede med tallrike, små, svarte, opphøyde knøler. Beina er tynne og middels lange.

Utbredelse i tid og rom

Arten er beskrevet fra Baltisk rav, som stammer fra Eocen-tiden.
Kronprinsessan Victorias Pokal

Kronprinsessan Victorias Pokal er en vandrepokal som siden 2005 tildeles vinnerlaget i Damallsvenskan i fotball.
Prisen tilsvarer 'Lennart Johanssons pokal' som tildeles vinnerlaget i Allsvenskan for herrer.
Pokalen vandrer evig mellom de seirende lagene i Damallsvenskan. Lagene beholder en miniversjon av pokalen til evig tid.

Pokalen

Pokalen er designet av Klara Schmidt og er omtrent 60 cm høy med en ball i sølv som dreier om sin egen akse som en globus. Ballens diameter er ca. 20 cm. Pokalens fot er laget i aluminium.
Det andre slaget ved Bloody Creek

Slaget ved Bloody Creek ble utkjempet 8. desember 1757 under den franske og indianske krigen. Militssoldater fra Acadia og Mi'kmaq slo en avdeling av britiske soldater ved Bloody Creek, som munner ut i Annapolis River ved dagens Carleton Corner i Nova Scotia.  Slaget skjedde på samme sted som slaget i 1711 under dronning Anne-krigen.

Bakgrunn

Etter at franskmennene hadde tapt i Slaget ved Fort Beauséjour og deportasjonen av akadiarerme hadde startet i 1755, dannet mange akadiarer geriljagrupper i skogene, ofte sammem med de gamle indianerne Min'kmaq. Disse gruppene opererte på hele Nova Scotia frem til Ny-Frankrike falt. Den mest kjente av disse geriljakrigerne var Joseph Broussard, også kjent som Beausoleil. Trass i at de kontrollerte mange skanser som Halifax, Annapolis Royal og Fort Beausejour, klarte ikke britene å få fred i regionen.
Den 6. desember ble et arbeidslag  i Annapolis Royal  angrepet nær stedet hvor det første slaget fant sted i 1711. Der ble de utsatt for et bakhaldsangrep av akadiske og Mi'kmaq styrker. En mann ble drept og syv andre ble tatt til fange. Som følge av dette ble 130 mann under kaptein Peter Pigou sendt ut for å hente tilbake fangene.

Slaget

De marsjerte til fots langs sørbreidden av Annapolis River og britene ble utsatt for våte og kalde forhold før de ga opp leitingen etter fangene. De krysset en bro over René Forêt River om morgenen den 8. desember da de ble angrepet av Mi'kmaq og akadiarer. Britene holdt stand en kort stund og led store tap, mellom annet ble kaptein Pigou drept  før de trakk seg tilbake til Annapolis Royal.

Ettervirkning

Tross i seieren klarte ikke Mi'kmaq og akadiarene å følge opp med et angrep på Annapolis Royal. Det var derimot mange liknende grupper som forsatte å angripe de britiske styrkene i Nova Scotia og som støttet de franske troppene gjennom krigen. René Forêt River fikk navnet Bloody Creek til ære for slaget.
Økologisk fotavtrykk

Et økologisk fotavtrykk er en metafor som gir et tall for hvor mye produktivt jord- og vannareal som kreves for å produsere de ressursene vi forbruker og for å absorbere våre utslipp. Måling av det økologiske fotavtrykket er en vanlig metode brukt som et forsøk på å få en indikator på miljømessig bærekraft. Den har blitt brukt til å måle og regulere ressursforbruket i en økonomisk enhet. Det har blitt forsøkt brukt til å måle bærekraften til produksjons- og servicebedrifter, organisasjoner, regioner og nasjoner.
Økologisk fotavtrykk måles i areal, men det er ikke noen intuitiv metode å omregne utslipp av drivhusgasser til areal for å inngå i fotavtrykk-beregning. Dette er forsøkt løst ved å omregne utslipp av klimagasser til hvor stort areal med skog som måtte ha blitt plantet for å ta opp utslippene. Nesten hele «underskuddet» som økologisk fotavtrykk-beregninger finner skyldes denne regneøvelsen.   
Økologisk fotavtrykk har blitt omtalt eller promotert av blant annet World Wide Fund for Nature, Worldwatch Institute, FNs miljøprogram og Verdens naturvernunion.
Uttrykket ble først brukt av den kanadiske professoren William Rees i 1992.
Odd Andreassen

Odd Andreassen (født 1926) er en norsk fagforeningsmann og skribent.
Som sekstenåring ble han under krigen aktiv i motstandsbevegelsen, etter hvert tilknyttet den militære etterretningens XU. Politisk var han først aktiv i AUF, senere i Arbeiderpartiet der han tilhørte venstresiden.
Etter krigen arbeidet han som lærer i den høyere skolen, til han i 1967 begynte å undervise ved LO-skolen på Sørmarka. I 1970 begynte han å arbeide i Norsk Kommuneforbund, og hadde blant annet ansvar for å utvikle forbundets politiske standpunkter. Han arbeidet i NKF fram til han gikk av med pensjon, og skrev flere bøker for forbundet.
Fram mot EU-avstemningen i 1994 var han blant de aktive EU-motstanderne i Arbeiderpartiet.
Ullensvang

Tusenårssted

Kommunestyret gjorde vedtak om flere tusenårssteder, men et hovedsted, som er Utne sentrum. Statens vegvesen har opprustet sentrum og kaiområdet, og markeringen av tusenårsstedet, en skulptur, er satt opp. Skulpturen er utformet av kunstneren Ingunn van Etten og står på kaien. Den ble avduket sommeren 2007.
Parliamentary Affairs

Parliamentary Affairs er et britisk fagfellevurdert kvartaltidsskrift, redigert av Jocelyn Evans og Steven Fielding. Tidsskriftet ble grunnlagt i 1947 og fokuserer på politikk og statsvitenskap i Storbritannia, men dekker også parlamentariske systemer i andre deler av verden. Det blir gitt ut av Oxford Journals-avdelingen av Oxford University Press, i samarbeid med Hansard Society, som ble stiftet for å fremme parlamentarisk demokrati i hele verden. Tidsskriftet finnes tilgjengelig på nettet, hvor man også kan finne podcaster.
Bantamvekt

Boksing

«Bantamvekt» er som regel en vektklasse i boksing for boksere som veier mellom 52.2 kg (115 pund) til 53.5 kg (118 pund). Orlando Canizales er innehaver av rekorden for flest sammenhengende tittelforsvar i boksing i denne divisjonen, med å ha forsvart IBF-tittelen 16 ganger.

Kickboksing

I kickboksing veier som regel en bantamvektutøver mellom 53 kg (116 lb) og 55 kg (120 lb). Noen organisasjoner har dog noen små forskjeller i klassene; for eksempel er IKFs (International Kickboxing Federation) bantamvektdivisjon (profesjonell og amatør) er 53.22 kg–55.45 kg (117.1 lb.–122 lb)

Mixed Martial Arts

I MMA er bantamvekt 57.2–61.2 kg (126–135 pund).

Wrestling

Wrestling har og lignende vektklasser, blant annet bantamvekt.

Historie

Den første tittelkampen med hansker var mellom Chappie Moran og Ray Lewis i 1889. På det tidspunktet var grensen for denne vektklassen 110 pund; i 1910 derimot valgte britene en grense på 118 pund.
Alfonso Pérez

Klubbkarriere

I 1990 gjorde Alfonso sin profesjonelle debut med Real Madrid, uten at han greide å score. De første årene ble han satt i skyggen av Emilio Butragueño og Iván Zamorano, og kom som oftest inn i kamper som innbytter. I 1994/95 hjalp han Real Madrid med å vinne La Liga, hans første og eneste seriemesterskap som spiller.
Samme sommeren, signerte Alfonso for Real Betis. I sin andre sesong i klubben scorte han hele 25 mål som førte til en historisk klubbrekord. Ingen hadde tidligere scoret flere mål i en sesong i klubbens historie, som det Alfonso gjorde denne sesongen. Sammen med Pier ble de et fryktet spisspar, og gjorde over 60 seriemål til sammen i perioden 1995-1997.
Midtveis i sesongen 2000-01 signerte han for FC Barcelona, men hadde en vanskelig tid på Camp Nou. Med kun to scoringer i sin debutsesong, ble han lånt ut til Olympique de Marseille i januar 2002 hvor han nok en gang mislyktes.
Han returnerte til sin gamle klubb Betis, som signerte han permanent på slutten av 2002-03 sesongen. Etter ytterligere to sesonger, hvor han slet med skader og dårlig form, la Alfonso fotballskoene på hylla og pensjonerte seg fra fotball etter kontraktslutt i juni 2005.

Internasjonal karriere

Alfonso spilte 28 landskamper for Spania, og scorte 11 mål. Hans debut kom mot England, den 9. september 1992.
Det mest kjente av alle landslagsmålene er målet mot Serbia og Montenegro under Euro 2000. Spania lå under 3-2, og måtte ha en seier for å kvalifisere seg videre fra gruppen, på Norges bekostning. På overtid fikk Spania straffe, som ble satt i mål av Gaizka Mendieta. Med sekunder igjen scorte Alfonso på et spektulært volleyskudd, og Spania gikk videre i mesterskapet. Han spilte alle kampene under EM i 1996, og spilte to kamper under VM i 1998, .
Alfonso var også med i troppen som vant gull under Sommer-OL 1992.
Space Invaders

Spillerens oppgave

Spilleren styrer en kanon som flytter seg sidelengs fra høyre til venstre lengst ned på skjermen. Ovenifra på skjermen kommer det ett antall fiendtlige aliens i formasjon som flytter seg fra side til side mens de sakte flytter seg nedover.
Spillerens oppgave er å skyte alle angriperne før noen av dem kommer ned til marken. Desto færre fiender, desto fortere flytter de seg men hele tiden med samme innbyrdes posisjoner som de hadde fra begynnelsen. Fiendene kan iblant skyte tilbake men uten å sikte. I visse varianter av spillet har spilleren beskyttelse i form av hus som gradvis ødelegges når de blir truffet av angriperne eller spilleren selv.
Ett rykte påstår att grunnen til den økende akselerasjonen var att de originale spillemaskinene ikke hadde prosessorkraft nok for å flytte alle fiender med full hastighet men ettersom flere og flere fiender forsvant ble det mer prosessortid tilgjengelig for de fiender som var igjen.
Pascal Themanlys

Liv og virke

Pascal ble født i Paris som sønn av Louis og Claire Themanlys. Begge foreldrene var disipler av den obskure mystikeren Max Theon, og ledet Théons såkalte kosmiske bevegelse i Frankrike. Pascal selv møtte bare Théon én eneste gang i 1920 som 11-åring, selv om Pascal også hevdet å ha blitt innviet i Kabbalaen av Théons far. Pascal benyttet Théons læresetninger som et supplement til sine egne studier av tradisjonell Kabbala, slik den ble presentert av Isaac Luria.
15 år gammel, publiserte Pascal Themanlys i 1924 sin første diktsamling under tittelen Emerald Monocle. I løpet av sitt liv møtte han en rekke innflytelsesrike forfattere og kunstnere, deriblant Rabindranath Tagore og Paul Valéry. I 1934 publiserte han Les merveilles du Becht («Bechts undere»), som var den første franske boken om Baal Shem Tov.
Under den andre verdenskrig var Pascal Themanlys delaktig i den franske motstandsbevegelsen. I 1947 giftet han seg med Raymonde som han fikk tre barn med.
I 1949 utvandret Pascal til Israel, hvor han ble leder av den franske seksjonen av informasjonsdepartementet i Israels provisoriske regjering. Han var også grunnleggeren av Amitiés Israël-France («Vennskapsforeningen Israels og Frankrike»).
Etter sin offentlige karriere grunnla han Argaman-senteret, hvor han studerte og underviste i Kabbala.
Nicholas Winton

Utmerkelser og ettermæle

Winton ble i 1983 tatt opp i den britiske imperieordenen (MBE). Han ble utnevnt til ridder i 2002 som anerkjennelse for innsatsen med å redde barn ut av Tsjekkoslovakia. På sin 105-årsdag ble han tildelt Tsjekkias høyeste utmerkelse, han hadde i 1998 også mottatt Thomas Masaryk-ordenen av Václav Havel. Winston Churchill ble posthumt tildelt samme utmerkelse samtidig. Det er minnesmerker over Winton og barnetransporten på jernbanestasjonene i Maidenhead og i Praha. Han mottok i 2013 Wallenbergmedaljen som deles ut til minne om Raoul Wallenberg.
Protogynanisa

Utseende

Store (vingespenn 80–125 millimeter), gråbrune påfuglspinnere, ligner overflatisk mye på slekten Athletes. Vingenes ytterkant er ujevn. Forvingen er kamuflasjefarget gråspraglete med en liten, sølvfarget flekk i midten. Bakvingen er for det meste rødlig, med en stor øyeflekk.

Levevis

Som vanlig for påfuglspinnere kan larvene lever på mange ulike slags busker og trær.

Utbredelse

Slekten er utbredt i Afrika.
Moderaterna på Åland

Historie

Borgerlige politikere på Åland var inntil 1967 løst organiserte i valgorganisasjonen Åländsk Samling. På et møte i Mariehamn skulle man stifte det borgerlige partiet Åländska Förbundet, men det ble uenigheter, og en rekke politikere fra land- og skjærgårdskommunene brøt ut og stiftet Landsbygdens och skärgårdens valförbund (LoS). Videre dannet kjøpmenn, lærere og andre fra Mariehamn partiet Mariehamn-liberalerna, slik at de gjenværende stiftet Frisinnad Samverkan.
Høsten 1967 gikk Mariehamn-liberalerna og to andre mindre grupperinger inn i Frisinnad Samverkan. Frisinnad Samverkan deltok i varierende, borgerlige allianser som Borgerligt alternativ i 1987, Lista C i 1991, Borgerlig samlingslista i 1995 og 1999, FS-Obundna i 2003, Borgerlig allians i 2007 og Alliansen för Åland i 2011. I 1991, 2003 og 2007 støttet FS den kandidaten som ble valgt til Finlands riksdag. Frisinnad Samverkan skiftet navn til Moderaterna på Åland i 2011.
I 2013 ble Obunden samling, opprinnelig dannet som en utbrytergruppe fra Åländsk Center i 1987, innlemmet i Moderaterna. Det nye partiet tok formelt navnet Moderat Samling för Åland. Johan Ehn fortsatte som partileder, mens Gun-Mari Lindholm fra Obunden samling ble gruppeleder i Ålands lagting.
Ungdomsorganisasjonen Unga Moderater på Åland ble stiftet i 1971 som Borgerlig Ungdom, men skiftet senere navn til Samlad Åländsk Ungdom, videre til Frisinnad Ungdom i slutten av 1970-årene og til sitt nåværende navn i 2011.
TV Haugaland

TV Haugaland er en TV-stasjon som ble etablert i september 1994 i Haugesund. Kanalen har konsesjon i 14 kommuner i Nord-Rogaland og Sunnhordland (omtrent det området som blir kalt Haugalandet). 
Lokal-TV kanalen er blant de lokal-TVene som har eksistert lengst med sammenhengende drift.
Flere programledere i riksdekkende media startet sin karriere i TV Haugaland, for eksempel Julie Strømsvold (TV 2), Thomas Henschien, Margaret Stakkestad (TV 2), Øyvind Fjeldheim i TV 2 og Ray Kay.
Kanalen er i dag en frittstående kanal.
Ansvarlig redaktør siden 2018 er Karen Hesseberg.
Schöneberg Südgelände naturpark

Schöneberg Südgelände naturpark er en 18 km² stor park i Schöneberg i Berlins bydel Tempelhof-Schöneberg. Parken strekker seg langs den tidligere rangerbanestasjonen Tempelhof og inneholder et naturvernområde, kunstverker og avlagt jernbaneutstyr. Et naturvernområde på 3,6 km² omfattes av parken. Parken ligger til Priesterweg stasjon.
Innenfor parkområdet finnes en 4 000 m² stor tidligere lokhall som nå brukes til blant annet eksperimentelt teater. Vest for jernbanelinjen og dermed utenfor parken, men fortsatt innenfor området Südgelände finnes et av Berlins største kolonihageområder.

Jernbanestasjonens historie

Etter åpningen av Berlin-Anhalt-banen i 1841 og Berlin-Dresden-banen i 1875 hadde linjene felles banelegeme nord for dagens Prellerweg. I 1889 ble en rangerstasjon bygget i Tempelhof og denne ble stadig utvidet helt frem til 1930-tallet.
Anhalt stasjon ble stengt 18. mai 1952 og alle spor for fjerntog ble nedlagt, og med denne også den vestlige halvdel av rangerstasjonen Tempelhof. Den østlige halvdel av stasjonen ble brukt til mindre rangervirksomhet. Helt til 1989 fantes planer for en fortsatt utnyttelse av området.
I 1993 ble alle planer for utnyttelse av området til jernbanedrift endelig skrinlagt. Deutsche Bahn overdro parken til Berlin by i 1995, som erstatning for den inngripen i naturen som jernbanen hadde forårsaket i indre by.
Parken er sammen med Britzer Garten og Marzahnparken en av de tre store parkene tilhørende Grün Berlin Park und Garten og fikk i 1999 status som natur- og landskapsvernområde. Parken ble formelt åpnet i 1999.
Ishockey-VM 2010 (elitedivisjonen)

Tropper

Troppene ved ishockey-VM 2010 består alle av minst 15 løpere (angreps- og forsvarsspillere) og to målvakter og maksimalt 20 løpere og 3 målvakter.

Grunnspillet

I grunnspillet var de 16 lagene fordelt på fire grupper à fire lag. De tre beste lag fra hver innledende gruppe gikk så videre til mellomrunden, hvor de blir plassert i to grupper: lagene fra gruppe A og D ble så plassert i gruppe E, mens lagene fra gruppe B og C ble plassert i gruppe F. Gruppe A og D spilte i Köln (med åpningskampen i Gelsenkirchen, mens gruppe B og C spilte i Mannheim.

Mellomrunde

De tre beste lag fra hver innledende gruppe gikk så videre til mellomrunden, der 12 lag spilte om åtte kvartfinaleplasser. De 12 lag ble inndelt i to grupper med seks lag, hvorfra de fire best plasserte i hver gruppe gikk videre til kvartfinalespill. Lagene fra gruppe B og C ble samlet i gruppe F, som spilte i Köln, mens lagene fra gruppe A og D ble samlet i gruppe E, hvor kampene ble avviklet i Mannheim. Resultater mellom lag fra samme innledende gruppe ble overført til mellomrunden, slik at disse lag ikke skulle spille mot hverandre pånytt.
Lagene, som slutte på 5.-plassene i de to grupper, ble rangert som nr. 9 og 10 etter deres oppnådde resultater i gruppekampene, mens lagene som sluttet på 6.-plassene på samme vis, ble rangert som nr. 11 og 12.